CELEX: 62020TN0576
Language: el
Date: 2020-09-17 00:00:00
Title: Υπόθεση T-576/20: Προσφυγή της 17ης Σεπτεμβρίου 2020 — Evropská vodní doprava-sped. κ.λπ. κατά Κοινοβουλίου και Συμβουλίου

14.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 433/53
            
         
      Προσφυγή της 17ης Σεπτεμβρίου 2020 — Evropská vodní doprava-sped. κ.λπ. κατά Κοινοβουλίου και Συμβουλίου
      (Υπόθεση T-576/20)
      (2020/C 433/68)
      Γλώσσα διαδικασίας: η γερμανική
      
         Διάδικοι
      
      
         Προσφεύγοντες: Evropská vodní doprava-sped. s. r. o. (Πράγα, Τσεχική Δημοκρατία), Konakl s. r. o. (Klíčany, Τσεχική Δημοκρατία), Eurex AD s. r. o. (Děčín, Τσεχική Δημοκρατία), Ladislav Říha (Heřmanov, Τσεχική Δημοκρατία), Vladimír Hurych (Ústí nad Labem, Τσεχική Δημοκρατία) (εκπρόσωπος: A. Verny, δικηγόρος)
      
         Καθών: Ευρωπαϊκό Κοινοβούλιο και Συμβούλιο της Ευρωπαϊκής Ένωσης
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει τον κανονισμό (ΕΕ) 2020/1054 (1) για την τροποποίηση των κανονισμών (ΕΚ) 561/2006 και (ΕΕ) 165/2014, οι οποίοι εκδόθηκαν βάσει της οδηγίας (ΕΕ) 2018/957 (2), με την οποία τροποποιήθηκε η οδηγία 96/71/ΕΚ (3) για την απόσπαση εργαζομένων,
               
            
                  —
               
               
                  να ακυρώσει τον κανονισμό(ΕΕ) 2020/1055 (4) για την τροποποίηση των κανονισμών (ΕΚ) 1071/2009, (ΕΚ) 1072/2009 και (ΕΕ) 1024/2012, οι οποίοι εκδόθηκαν βάσει της οδηγίας (ΕΕ) 2018/957, με την οποία τροποποιήθηκε η οδηγία 96/71/ΕΚ για την απόσπαση εργαζομένων,
               
            
                  —
               
               
                  να ακυρώσει την οδηγία (ΕΕ) 2020/1057 (5) για την εφαρμογή των οδηγιών 96/71/ΕΚ και 2014/67/ΕΕ και για την τροποποίηση της οδηγίας 2006/22/ΕΚ (6), η οποία εκδόθηκε βάσει της οδηγίας (ΕΕ) 2018/957, με την οποία τροποποιήθηκε η οδηγία 96/71/ΕΚ για την απόσπαση εργαζομένων,
               
            
                  —
               
               
                  να συνεκδικάσει, εφόσον τούτο κριθεί παραδεκτό, την παρούσα υπόθεση με τις υποθέσεις C-626/18 και C-620/18 προς έκδοση κοινής αποφάσεως, κατ’ αναλογική εφαρμογή του άρθρου 68 του Κανονισμού Διαδικασίας του Γενικού Δικαστηρίου,
               
            
                  —
               
               
                  να καταδικάσει το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης στα δικαστικά έξοδα, σύμφωνα με το άρθρο 87, παράγραφος 2, του Κανονισμού Διαδικασίας του Γενικού Δικαστηρίου.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν τους ακόλουθους λόγους.
      Όπως προκύπτει από τα τρία πρώτα αιτήματα που περιλαμβάνονται στο δικόγραφο, κύριο αντικείμενο της προσφυγής, η οποία ασκήθηκε εμπροθέσμως, είναι οι νομοθετικοί κανόνες που θέσπισε το Ευρωπαϊκό Κοινοβούλιο και το Συμβούλιο της Ένωσης βάσει της οδηγίας (ΕΕ) 2018/957, που τροποποίησε την οδηγία 96/71/ΕΚ για την απόσπαση των εργαζομένων, κανόνες οι οποίοι συνεπάγονται δυσμενή διάκριση σε βάρος των προσφευγόντων και θίγουν την ανταγωνιστική θέση τους.
      Το περιεχόμενο των προαναφερθέντων νομοθετικών κανόνων ευνοεί ουσιωδώς τον τομέα των οδικών μεταφορών, υπό τη μορφή του γνωστού ως «πακέτου οδικών μεταφορών», σε σχέση με τους δεσμευτικούς κανόνες που εξακολουθούν να έχουν εφαρμογή επί των προσφευγόντων δυνάμει της οδηγίας (ΕΕ) 2018/957.
      Επικουρικώς, οι προσφεύγοντες, όπως και η Δημοκρατία της Πολωνίας στην υπόθεση C-626/18 και η Δημοκρατία της Ουγγαρίας στην υπόθεση C-620/18, ζητούν τη μερική ακύρωση ή, εν ανάγκη, την ακύρωση του συνόλου της οδηγίας (ΕΕ) 2018/957, δεδομένου ότι η οδηγία αυτή αποτελεί τη βάση της προαναφερθείσας δυσμενούς διακρίσεως σε βάρος του τομέα των υπηρεσιών στον οποίο δραστηριοποιούνται οι προσφεύγοντες.
      
         (1)  Κανονισμός (ΕΕ) 2020/1054 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση του κανονισμού (ΕΚ) αριθ. 561/2006, όσον αφορά ελάχιστες απαιτήσεις ως προς τα ανώτατα όρια για τον ημερήσιο και εβδομαδιαίο χρόνο οδήγησης, κατώτατα όρια για τα διαλείμματα και περιόδους ημερήσιας και εβδομαδιαίας ανάπαυσης, καθώς και του κανονισμού (ΕΕ) αριθ. 165/2014, όσον αφορά τον εντοπισμό μέσω ταχογράφων (ΕΕ 2020, L 249, σ. 1).
      
         (2)  Οδηγία (ΕΕ) 2018/957 του Ευρωπαϊκού Κοινοβουλίου και του Συμβουλίου, της 28ης Ιουνίου 2018, για την τροποποίηση της οδηγίας 96/71/ΕΚ σχετικά με την απόσπαση εργαζομένων στο πλαίσιο παροχής υπηρεσιών (ΕΕ 2018, L 173, σ. 16).
      
         (3)  Οδηγία 96/71/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996, σχετικά με την απόσπαση εργαζομένων στο πλαίσιο παροχής υπηρεσιών (ΕΕ 1997, L 18, σ. 1).
      
         (4)  Κανονισμός (EE) 2020/1055 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση των κανονισμών (ΕΚ) αριθ. 1071/2009, (ΕΚ) αριθ. 1072/2009 και (ΕΕ) αριθ. 1024/2012 με στόχο την προσαρμογή τους στις εξελίξεις στον τομέα των οδικών μεταφορών (ΕΕ 2020, L 249, σ. 17).
      
         (5)  Οδηγία (ΕΕ) 2020/1057 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για τη θέσπιση ειδικών κανόνων σχετικά με την οδηγία 96/71/ΕΚ και την οδηγία 2014/67/ΕΕ για την απόσπαση οδηγών στον τομέα των οδικών μεταφορών και για την τροποποίηση της οδηγίας 2006/22/ΕΚ, όσον αφορά τις απαιτήσεις επιβολής, και του κανονισμού (ΕΕ) αριθ. 1024/2012 (ΕΕ 2020, L 249, σ. 49).
      
         (6)  Οδηγία 2006/22/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για καθορισμό ελάχιστων προϋποθέσεων για την εφαρμογή των κανονισμών (ΕΟΚ) αριθ. 3820/85 και (ΕΟΚ) αριθ. 3821/85 του Συμβουλίου σχετικά με την κοινωνική νομοθεσία όσον αφορά δραστηριότητες οδικών μεταφορών και για την κατάργηση της οδηγίας 88/599/ΕΟΚ του Συμβουλίου (ΕΕ 2006, L 102, σ. 35).